
[bookmark: OLE_LINK6][bookmark: OLE_LINK3][bookmark: OLE_LINK8][bookmark: OLE_LINK1][bookmark: OLE_LINK7]Úrad prerozdelí 1,5 milióna eur na nové územné plány: Obciam zostáva už len mesiac na zúčtovanie dotácií
[bookmark: OLE_LINK5][bookmark: OLE_LINK10][bookmark: OLE_LINK4][bookmark: OLE_LINK26]Úrad pre územné plánovanie a výstavbu SR aj tento rok poskytuje samosprávam dotácie na spracovanie územnoplánovacej dokumentácie. Celkovo by mal prerozdeliť medzi 69 úspešných žiadateľov takmer 
1,5 milióna eur. Tým začína plynúť posledný mesiac na to, aby úradu poslali podklady k zúčtovaniu dotácií. Stihnúť to musia do 15. novembra 2026, pričom dotácie na spracovanie územnoplánovacej dokumentácie im môžu pokryť až 80 % oprávnených nákladov.
[bookmark: OLE_LINK29][bookmark: OLE_LINK28][bookmark: OLE_LINK24][bookmark: OLE_LINK27]Digitálny územný plán predstavuje kľúčový nástroj, ktorý mestám a obciam umožňuje systematicky a efektívne riadiť svoj rozvoj. Zároveň predstavuje dôležitý podklad, ktorý im môže priniesť aj benefity spočívajúce v jednoduchšom prístupe k dotáciám, eurofondom a ďalším externým zdrojom financovania. V zmysle platnej legislatívy má mať každá obec územný plán spracovaný podľa nových štandardov a metodiky do konca marca roka 2032. Takmer 40% obcí však stále nemá žiadny územný plán. Aj preto Úrad pre územné plánovanie a výstavbu SR samosprávam okrem metodickej podpory každý rok poskytuje aj finančné prostriedky na spracovanie územnoplánovacej dokumentácie. 
„Som veľmi rád, že sa nám tento rok podarilo zabezpečiť navýšenie financií na dotácie na spracovanie územnoplánovacej dokumentácie o 300-tisíc eur. Vďaka tomu sme dokázali uspokojiť všetkých oprávnených žiadateľov, ktorí splnili podmienky výzvy. Obciam a mestám tak môžeme prerozdeliť až 1,5 milióna eur,“ uviedol Martin Horňák, generálny riaditeľ sekcie územného plánovania, metodiky, výskumu a inovácií Úradu pre územné plánovanie a výstavbu SR. 
[bookmark: OLE_LINK9]Úrad od svojho vzniku celkovo poskytol dotácie na spracovanie územnoplánovacej dokumentácie už 239 žiadateľom. V tomto roku požiadalo o dotácie 77 žiadateľov, z ktorých 69 bolo úspešných. Zvyšní žiadatelia podmienky stanovené vo výzve nesplnili. 
Úspešní žiadatelia musia najneskôr do 15. novembra 2026 predložiť úradu podklady na zúčtovanie dotácií. Schválené finančné prostriedky im budú poskytnuté do konca roka 2026. Samosprávy budú môcť o dotácie na spracovanie územnoplánovacej dokumentácie požiadať aj v budúcom roku. O vyhlásení novej výzvy bude úrad informovať. 
Ďalšie informácie o dotáciách na spracovanie územnoplánovacej dokumentácie a zoznam schválených žiadostí nájdete na webovom sídle úradu. 


DOPLŇUJÚCA INFORMÁCIA:
[bookmark: OLE_LINK2]
Úrad pre územné plánovanie a výstavbu Slovenskej republiky vznikol 1. júna 2022 na základe rozhodnutia parlamentu. Úrad je s účinnosťou od 1. januára 2023 ústredným orgánom štátnej správy pre územné plánovanie (okrem ekologických aspektov), výstavbu a vyvlastnenie. Odo dňa svojho zriadenia vykonáva všetky činnosti potrebné k zabezpečeniu riadneho chodu úradu a k prechodu práv a povinností v oblasti územného plánovania, výstavby a vyvlastnenia podľa doterajších všeobecne záväzných právnych predpisov z Ministerstva dopravy a výstavby Slovenskej republiky na úrad od 1. januára 2023. Zákon o územnom plánovaní č. 200/2022 Z. z. nadobudol účinnosť 1. apríla 2024. Stavebný zákon č. 25/2025 Z. z. nadobudol účinnosť 1. apríla 2025.

